
Text rozhodnutia
Súd: Krajský súd Trnava Spisová značka: 14S/166/2014 Identifikačné číslo súdneho spisu: 2014200686 Dátum vydania rozhodnutia: 11. 03. 2015 Meno a priezvisko sudcu, VSÚ: JUDr. Ľubomír Bundzel ECLI: ECLI:SK:KSTT:2015:2014200686.2 Uznesenie Krajský súd v Trnave v právnej veci žalobcu: Bea Trans, s.r.o., so sídlom Bratislavská 19, 924 01 Galanta, IČO: 44 623 313, právne zastúpený: JUDr. Ing. Arpádom Barczim, advokátom sídlom T. Vansovej 225/3, 924 01 Galanta, proti žalovanému: Finančné riaditeľstvo Slovenskej republiky, so sídlom Lazovná 63, 974 01 Banská Bystrica, o preskúmanie zákonnosti rozhodnutia žalovaného číslo 1100307/1/310813/2014/13997 zo dňa 09. júla 2014, o žiadosti žalobcu o odklad vykonateľnosti, t a k t o r o z h o d o l : Krajský súd v Trnave o d k l a d á vykonateľnosť rozhodnutia žalovaného číslo 1100307/1/310813/2014/13997 zo dňa 09. júla 2014 až do právoplatného rozhodnutia súdu vo veci vedenej na tunajšom súde pod sp. zn. 14S/166/2014. o d ô v o d n e n i e : Žalobou zo dňa 18.09.2014, osobne doručenou tunajšiemu súdu dňa 29.09.2014, sa žalobca prostredníctvom právneho zástupcu domáha preskúmania zákonnosti rozhodnutia žalovaného číslo 1100307/1/310813/2014/13997 zo dňa 09.07.2014, ktorým tento postupom podľa ust. § 74 ods. 4 zákona č. 563/2009 Z. z. o správe daní (daňový poriadok) a o zmene a doplnení niektorých zákonov v znení neskorších predpisov zmenil vo výrokovej časti rozhodnutie Daňového úradu Trnava, pobočka Galanta, číslo 9211401/5/5259981/2013 zo dňa 25.11.2013 tak, že vyrubený rozdiel dane z pridanej hodnoty za zdaňovacie obdobie január 2010 zmenil zo sumy 55.288,10 eur na sumu 51.435,36 eur. Prvostupňový správy orgán (Daňový úrad Trnava, pobočka Galanta) vyššie uvedeným rozhodnutím č. 9211401/5/5259981/2013 zo dňa 25.11.2013 postupom podľa ust. § 68 ods. 5 zákona č. 563/2009 Z. z. vyrubil daňovému subjektu (žalobca) rozdiel dane v sume 55.288,10 eur na dani z pridanej hodnoty za zdaňovacie obdobie január 2010. Žalobca prostredníctvom právneho zástupcu okrem iného požiadal o odklad vykonateľnosti napadnutého rozhodnutia žalovaného, pričom v tejto súvislosti dôvodil predovšetkým tým, že výkonom napadnutého rozhodnutia vzhľadom na výšku dorubeného rozdielu dane by okamžitým výkonom predmetného rozhodnutia hrozila žalobcovi závažná ujma a došlo by k neprimeranému zásahu do jeho majetkovej sféry, hrozila by mu závažná ekonomická ujma, ktorá by vyústila do jeho úplnej likvidácie a znemožnenia podnikania. Nakoľko žalobca nemá disponibilné prostriedky na zaplatenie dorubeného rozdielu dane, v rámci prípadného výkonu rozhodnutia by muselo nutne dôjsť k predaju kľúčového majetku žalobcu, čo by predstavovalo nenapraviteľný zásah do jeho činnosti a v konečnom dôsledku malo za následok ohrozenie jeho podnikateľskej činnosti Podľa § 250c ods. 1 zákona č. 99/1963 Zb. Občiansky súdny poriadok (ďalej len „O.s.p.“), žaloba nemá odkladný účinok na vykonateľnosť rozhodnutia správneho orgánu, pokiaľ osobitný zákon neustanovuje niečo iné. Na žiadosť účastníka môže predseda senátu uznesením vykonateľnosť rozhodnutia odložiť, ak by okamžitým výkonom napadnutého rozhodnutia hrozila závažná ujma. Ak predseda senátu nevyhovie žiadosti, upovedomí o tom účastníka. Tunajší súd na základe dôvodov uvedených v žalobcom podanej žiadosti o odklad vykonateľnosti dospel k záveru, že v danom prípade sú splnené podmienky pre odklad vykonateľnosti preskúmavaného rozhodnutia podľa § 250c ods. 1 O.s.p. a rozhodnutie žalovaného o uložení platobnej povinnosti v relatívne značnej výške 51.435,36 eur možno bez ďalšieho považovať za rozhodnutie, okamžitým výkonom ktorého by žalobcovi hrozila závažná ujma predpokladaná procesným predpisom, preto žiadosti žalobcu vyhovel tak, ako je uvedené vo výrokovej časti tohto uznesenia. Poučenie: Proti tomuto uzneseniu nie je prípustný opravný prostriedok.

